text: nedbør
  
  publiceret: 2023-09-04 13:47:23+02:00
  Nedbør er fællesbetegnelsen for vanddråber og ispartikler, som falder fra en sky. Nedbøren dannes i skyen, hvori dråberne/ispartiklerne vokser ved sammensmeltning, kondensation eller deposition. I Danmark falder halvdelen af nedbøren som kortvarige byger fra cumulonimbusskyer, der oftest klart afgrænsede, og den anden halvdel som udbredt mere langvarig nedbør i forbindelse med frontpassager og frontskyer.
  Den meste nedbør falder som regn, der er vanddråber med en positiv temperatur. Hvis temperaturen er under 0 °C, er regnen underafkølet, hvorfor nedbøren falder som isslag. Sne er iskrystaller med karakteristiske sekstallige krystalformer. Snefnug er små ved hård frost, men ved temperaturer nær frysepunktet kan de klistre sammen til store flager. Ishagl, dvs. iskugler af forskellig størrelse, kan optræde i forbindelse med kraftige byger. De dannes i skyer med en kraftig opadrettet luftstrøm. Iskuglen bevæger sig op og ned gennem skyen som en yoyo og får hver gang tillagt et nyt lag is. Hagl er således koncentrisk opbyggede. Særlig små regndråber kaldes finregn. De falder fra tynde, lavthængende skyer som stratus eller stratocumulus.